સૌથી પહેલા મિત્રો વિશેનો જ સવાલ પૂછવામાં આવતાં તેમણે કહ્યું કે ‘વયોવૃદ્ધને પણ ઓછા મિત્રો હોય અને તેઓ ઓછા લોકોને ચાહતા હોય અને તેમની પ્રશંસા પણ ઓછા લોકોને પ્રાપ્ત થતી હોય છે. હું હંમેશાં એવું માનું છું કે એક વખત તમે કોઈના મિત્ર બનો એટલે સમગ્ર જીવન માટે બની જાવ છો. તમે એક વખત જીવનના અમુક હિસ્સા માટે કોઈને સહભાગી બનાવો એટલે તમે તેને નકારી કે ફગાવી ન શકો. એ વ્યક્તિ માન આપે કે ન આપે પણ મિત્ર માટે મને હંમેશાં માનની લાગણી રહે છે. હા, તમે વયોવ્ાૃદ્ધ થતા જાવ તમારી આસપાસ ઓછા મિત્રો રહે છે. મારા વેવાઈ એટલે કે fવેતાના સસરા રાજન નંદાએ મારા કોઈ મિત્ર મૃત્યુ પામ્યા ત્યારે એક ખૂબ પ્રસંગોચિત વાત કરી હતી. તેમણે મને ફોન પર કહ્યું કે હવે સમયનો તકાજો વધારે મિત્રો ન બનાવવાનો નહીં, પણ ગુમાવવાનો છે. આ ખેદજનક જીવનની હકીકત છે. તમે વૃદ્ધ થતા જાવ એટલે ઘણા લોકો તમારા જીવનમાંથી વિદાય લેતા જાય છે. મારી કારકિર્દીમાં બ્રેક આપનારા મહાનુભાવ ખ્વાજા અહમદ અબ્બાસ હયાત નથી. મનમોહન દેસાઈ, પ્રકાશ મહેરા અને શક્તિ સામંતા જેવા મારી કારકિર્દીને ઘાટ આપનારા મહાનુભાવો પણ આજે હયાત નથી. સચિન દેવ બર્મન અને રાહુલ દેવ બર્મન જેવા ઘણા લોકો ગુજરી ગયા છે. તમે તેમની સાથે હો ત્યારે જીવનમાં જોશ અને આનંદ ઊભરાતા હોય. એ વખતે તમને એવું લાગે નહીં કે તેઓ તમારી આસપાસ નહીં હોય એવો વખત પણ આવશે. તમે ઇચ્છો તો પણ તમે તેમને ફરી જોઈ ન શકો.’